b'\n_START_ARTICLE_\nKauno herbas\n_START_SECTION_\nApra\xc5\xa1as\n_START_PARAGRAPH_\nRaudoname skydo lauke sidabrinis stovintis tauras su auksiniu lotyni\xc5\xa1ku kry\xc5\xbeiumi tarp rag\xc5\xb3._NEWLINE_Tauras \xe2\x80\x93 vienas i\xc5\xa1 labiausiai garbint\xc5\xb3 laukini\xc5\xb3 gyv\xc5\xabn\xc5\xb3 Lietuvoje. Juos paprastai gal\xc4\x97jo med\xc5\xbeioti tik kunigaik\xc5\xa1\xc4\x8diai. M\xc5\xabs\xc5\xb3 kra\xc5\xa1te jis tapo j\xc4\x97gos, garb\xc4\x97s ir taurumo simboliu. Apie taur\xc4\x85 su tarp rag\xc5\xb3 esan\xc4\x8diu kry\xc5\xbeiumi byloja senov\xc4\x97s lietuvi\xc5\xb3 legenda. Pana\xc5\xa1iai tauras pavaizduotas Tauragn\xc5\xb3 herbe.\n_START_SECTION_\nIstorija\n_START_PARAGRAPH_\nKaunas yra vienas i\xc5\xa1 pirm\xc5\xb3j\xc5\xb3 Lietuvos Did\xc5\xbeiosios Kunigaik\xc5\xa1tyst\xc4\x97s miest\xc5\xb3, kurio heraldikos i\xc5\xa1takos siekia XV a. prad\xc5\xbei\xc4\x85. Kai 1408 m. kunigaik\xc5\xa1tis Vytautas suteik\xc4\x97 Kaunui Magdeburgo teises, netrukus tur\xc4\x97jo atsirasti ir miesto antspaudas, be kurio negaliojo n\xc4\x97 vienas svarbesnis dokumentas. Greitai seniausi\xc4\x85 miesto antspaud\xc4\x85 pakeit\xc4\x97 herbinis antspaudas, kuriame jau u\xc5\xbetinkamas \xc5\xbeeme einan\xc4\x8dio tauro atvaizdas._NEWLINE_1492 m., kai Lietuvos didysis kunigaik\xc5\xa1tis Aleksandras patvirtino ir i\xc5\xa1pl\xc4\x97t\xc4\x97 Kauno miesto teises, herbiniuose antspauduose vir\xc5\xa1 tauro atsirado riteri\xc5\xa1kas kry\xc5\xbeius. Jis grei\xc4\x8diausiai susij\xc4\x99s su Kauno vokie\xc4\x8di\xc5\xb3 bendruomene. \xc5\xa0i per riteri\xc5\xa1k\xc4\x85 kry\xc5\xbei\xc5\xb3, did\xc4\x97jant vietos gyventoj\xc5\xb3 \xc4\xaftakai, siek\xc4\x97 pabr\xc4\x97\xc5\xbeti savo vaidmen\xc4\xaf miesto gyvenime. 1540 m. riteri\xc5\xa1k\xc4\x85 kry\xc5\xbei\xc5\xb3 pakeit\xc4\x97 lotyni\xc5\xa1kas kry\xc5\xbeius, \xc4\xafstatytas tarp tauro rag\xc5\xb3. Jo atsiradimas susij\xc4\x99s su Lenkijos karalien\xc4\x97s ir Lietuvos did\xc5\xbeiosios kunigaik\xc5\xa1tien\xc4\x97s Bonos veikla, nukreipta prie\xc5\xa1 vokie\xc4\x8di\xc5\xb3 ir protestantizmo \xc4\xafsigal\xc4\x97jim\xc4\x85 Lietuvoje, naujomis miesto privilegijomis. Tauras su lotyni\xc5\xa1ku kry\xc5\xbeiumi miesto heraldikoje i\xc5\xa1liko iki 1831 m._NEWLINE_1801 m. miesto antspauduose atsirado naujas elementas \xe2\x80\x93 dvigalvis Rusijos imperijos erelis. Jis u\xc5\xbe\xc4\x97m\xc4\x97 svarbiausi\xc4\x85 vir\xc5\xa1utin\xc4\x99 antspaudo viet\xc4\x85, nustumdamas \xc4\xaf apa\xc4\x8di\xc4\x85 kelis \xc5\xa1imtus met\xc5\xb3 naudot\xc4\x85 miesto herb\xc4\x85. Dvigalvis erelis tur\xc4\x97jo rodyti, kad Kaunas priklauso Rusijos valstybei. 1843 m. Kauno herbe vienvaldi\xc5\xa1kai \xc4\x97m\xc4\x97 dominuoti rusi\xc5\xa1ka atributika. \xc5\xa0is herbas buvo suteiktas ne Kauno miestui, bet gubernijai._NEWLINE_1935 m. gegu\xc5\xbe\xc4\x97s 2 d. Kauno miesto taryba pri\xc4\x97m\xc4\x97 nauj\xc4\x85 dailininko J. Burbos sukurt\xc4\x85 herbo etalon\xc4\x85. Tai sta\xc4\x8diakampis, suapvalinta apa\xc4\x8dia herbinis skydas, kurio vir\xc5\xa1utiniame purpuriniame lauke vaizduojamas stovintis baltas stumbras su auksiniu kry\xc5\xbeiumi tarp rag\xc5\xb3. \xc5\xa0is miesto herbas puo\xc5\xa1\xc4\x97 daugel\xc4\xaf visuomenini\xc5\xb3 ir kulto pastat\xc5\xb3. Stumbro atvaizdu buvo puo\xc5\xa1iami \xc4\xafvair\xc5\xabs \xc5\xbeenkleliai, suvenyriniai atvirukai, leidiniai ir periodika. Iki \xc5\xa1i\xc5\xb3 dien\xc5\xb3 i\xc5\xa1likus\xc4\xaf 1927 m. dailininko Stasio U\xc5\xa1insko herbin\xc4\xaf vitra\xc5\xbe\xc4\x85 galima i\xc5\xa1vysti Vytauto ba\xc5\xbeny\xc4\x8dioje._NEWLINE_Sovietme\xc4\x8diu Kaunas ilg\xc4\x85 laik\xc4\x85 herbo netur\xc4\x97jo. 1966 m. Ministr\xc5\xb3 Tarybos nutarimu \xc4\xafkurta Respublikin\xc4\x97 heraldikos komisija. Vienas i\xc5\xa1 pagrindini\xc5\xb3 jos u\xc5\xbedavini\xc5\xb3 buvo atkurti istorinius miest\xc5\xb3 herbus, o miestams, kurie anks\xc4\x8diau herb\xc5\xb3 netur\xc4\x97jo, sukurti naujus. Kauno herb\xc4\x85 sukurti pavesta dailininkui Vytautui Baniui, jis patvirtintas 1969 m._NEWLINE_Pagrindiniu simboliu pasirinktas stumbras. V. Banys naujajame herbe sukeit\xc4\x97 stumbro priekini\xc5\xb3 koj\xc5\xb3 pad\xc4\x97tis, \xc5\xa1iek tiek \xc4\xaf kit\xc4\x85 pus\xc4\x99 pakreip\xc4\x97 galv\xc4\x85 ir atsisak\xc4\x97 auksinio kry\xc5\xbeiaus. Sovietin\xc4\x97s moral\xc4\x97s serg\xc4\x97tojams u\xc5\xbekliuvo pie\xc5\xa1inyje buv\xc4\x99s stumbro \xe2\x80\x9evyri\xc5\xa1kumo\xe2\x80\x9c po\xc5\xbeymis, tod\xc4\x97l jo irgi buvo atsisakyta. Patvirtintu herbu papuo\xc5\xa1ti miesto ribo\xc5\xbeenkliai, transportas, prad\xc4\x97ti gaminti herbiniai \xc5\xbeenkleliai, atvirukai ir kiti suvenyrai. 1979 m. \xc4\x84\xc5\xbeuolyne pastatytas bronzinis skulptor\xc4\x97s Dalios Matulait\xc4\x97s stumbras. _NEWLINE_1992 m. prad\xc4\x97tas kurti naujas herbas. Po 16 svarstym\xc5\xb3 kaip etalonas patvirtintas raudoname skyde baltas tauras su sukilnintu lotyni\xc5\xa1ku auksiniu kry\xc5\xbeiumi tarp rag\xc5\xb3. 1993 m. bir\xc5\xbeelio 30 d. Kauno miesto herbas (dail. Raimondas Miknevi\xc4\x8dius) patvirtintas Lietuvos Prezidento. \xc5\xa0iame herbe, lyginant su \xe2\x80\x9esmetoniniu\xe2\x80\x9c ir \xe2\x80\x9esovietiniu\xe2\x80\x9c, tauras tapo pastebimai liesesnis.\n_START_SECTION_\nDidysis herbas\n_START_PARAGRAPH_\n2009 m. sausio 22 d. Kauno miesto taryboje patvirtintas Kauno miesto did\xc5\xbeiojo herbo etalonas (dail. Raimondas Miknevi\xc4\x8dius). Did\xc5\xbeiajame herbe tradicin\xc4\xaf herb\xc4\x85 supa skydininkas \xe2\x80\x93 burinis aukso spalvos laivas sidabro spalvos bur\xc4\x97mis. Vir\xc5\xa1 skydo, centrin\xc4\x97je raudonos spalvos sidabro kont\xc5\xabrais bur\xc4\x97je, pavaizduoti trys aukso spalvos rutuliai. Vir\xc5\xa1utin\xc4\x97je herbo dalyje, aukso spalvos juostoje, \xc4\xafra\xc5\xa1ytas lotyni\xc5\xa1kas \xc5\xa1\xc5\xabkis: \xe2\x80\x9eDiligite justitiam qui judicatis terram (Myl\xc4\x97kite teisum\xc4\x85, \xc5\xbeem\xc4\x97s valdovai). \xc5\xa0\xc5\xabkis, pasirinktas i\xc5\xa1 \xc5\xa0ventojo Ra\xc5\xa1to I\xc5\xa1min\xc4\x8di\xc5\xb3 knygos 1,1, yra priskiriamas \xc5\xa1v. Mikalojaus aplinkai._NEWLINE_Heraldikos komisijos pasirinkim\xc4\x85 l\xc4\x97m\xc4\x97 Kauno miesto teismo suolinink\xc5\xb3 antspauduose, akt\xc5\xb3 knygose, hagiografiniuose kokliuose Rotu\xc5\xa1\xc4\x97je XVI-XVII a. vaizduojamas \xc5\xa1ventasis Mikalojus. Sp\xc4\x97jama, kad Kauno mieste viena i\xc5\xa1 seniausi\xc5\xb3 \xc5\xa0v. Mikalojaus (Benediktini\xc5\xb3) ba\xc5\xbeny\xc4\x8dia buvo svarbiausia vietos pirkli\xc5\xb3 \xc5\xa1ventov\xc4\x97, nes miestas gim\xc4\x97 ir i\xc5\xa1augo dviej\xc5\xb3 did\xc5\xbei\xc5\xb3j\xc5\xb3 Lietuvos upi\xc5\xb3 santakoje, kur buvo labai aktyvi laivyba ir prekyba. _NEWLINE_Miesto taryba taip pat patvirtinto nauj\xc4\x85 Kauno miesto savivaldyb\xc4\x97s did\xc5\xbeiojo ir ma\xc5\xbeojo herbo naudojimo tvark\xc4\x85. Ma\xc5\xbe\xc4\x85j\xc4\xaf herb\xc4\x85 leid\xc5\xbeiama naudoti Kauno miesto savivaldyb\xc4\x97s v\xc4\x97liavoje, herbiniuose antspauduose, dokument\xc5\xb3 blankuose, i\xc5\xa1kabose, mero ir seni\xc5\xabn\xc5\xb3 \xc5\xbeenkluose, savivaldyb\xc4\x97s darbuotoj\xc5\xb3 pa\xc5\xbeym\xc4\x97jimuose, pasi\xc5\xbeym\xc4\x97jimo ar apdovanojimo \xc5\xbeenkluose. Kiti juridiniai ir fiziniai asmenys ma\xc5\xbe\xc4\x85j\xc4\xaf herb\xc4\x85 gali naudoti tik gav\xc4\x99 Kauno miesto savivaldyb\xc4\x97s tarybos leidim\xc4\x85. Herb\xc4\x85 leid\xc5\xbeiama naudoti tuo atveju, jei fizinis ar juridinis asmuo vykdys veikl\xc4\x85 arba gamins produkcij\xc4\x85, reprezentuojan\xc4\x8di\xc4\x85 Kauno miest\xc4\x85, jo kult\xc5\xabr\xc4\x85 bei tradicijas. Did\xc4\xafj\xc4\xaf herb\xc4\x85 savivaldyb\xc4\x97 ir jos institucijos gali naudoti Kauno miesto reprezentavimo tikslais, bet prie\xc5\xa1 tai b\xc5\xabtina pateikti motyvuot\xc4\x85 pra\xc5\xa1ym\xc4\x85 miesto merui. _NEWLINE_Didysis herbas patvirtintas Prezidento dekretu Nr. 1K-1835 2009 m. gegu\xc5\xbe\xc4\x97s 19 d.'